Festivalul Tradițiilor Românești la Chișinău a primit miercuri, 27 martie, de Ziua Unirii Basarabiei cu Țara-Mamă, Înaltul Patronaj al președintelui României, Klaus Iohannis.
Evenimentul, organizat de Departamentul pentru Relația cu Republica Moldova, se află la ediția a doua și se va desfășura la Chișinău, în perioada 17-19 mai 2024.
Acest festival are scopul de a promova patrimoniul tradițiilor românești și de a evidenția rădăcinile comune de pe ambele maluri ale Prutului.
În acest sens, organizatorii evenimentului vor aduce România tradițională la Chișinău, cu obiceiurile, dansurile și creativitatea ei, alături de cele din Republica Moldova.
Zeci de meșteri populari, ansambluri de muzică și dans, artiști și tezaure umane vii din cele nouă regiuni istorice ale României vor fi prezenți la Grădina Botanică din Chișinău pentru a arăta publicului adevăratele legături ale comunității noastre. Intrarea la Festivalul Tradițiilor Românești va fi liberă.